5. Žabica kup, natjecanje prijateljskog karaktera u ženskoj i muškoj popularnoj gimnastici bit će održano u subotu, 26. studenog 2022. godine u Školskoj sportskoj dvorani "Mihajlo Prezelj – Mitila", dvorana Osnovne škole Dubovac u organizaciji Gimnastičkog kluba Sokol Karlovac. Na natjecanju se očekuje oko 480 natjecatelja iz ukupno 22 gimnastička kluba, sportskih udruga i školskih športskih saveza iz Republike Hrvatske. Natječu se djeca od vrtićkog pa sve do srednjoškolskog uzrasta. Cilj ovakvog natjecanja je da mladi gimnastičari i gimnastičarke osjete natjecateljsku atmosferu, pokažu što su naučili tijekom treninga u svojim klubovima i školama, a za neke će to biti i prvo natjecateljsko iskustvo u životu. Na natjecanju nastupaju samo vježbači koji do sada nisu nastupili u nekim od natjecateljskih programa Hrvatskog gimnastičkog saveza. Zadnji Žabica kup održan je 2019. godine, nakon čega je uslijedila pauza od dvije godine zbog pandemije COVID-a. S obzirom na veliki broj prijavljenih sudionika natjecanje će se održati u tri natjecateljska turnusa, a natjecanje će trajati tijekom cijelog dana. Nakon natjecanja prvog turnusa predviđeno je otvorenje natjecanja, oko 11 sati i 50 minuta. Otvorenju bi trebali prisustvovati i ravnateljica Osnovne škole Dubovac Irmelina Sablić, predstavnici grada Karlovca i Karlovačke športske zajednice te predsjednik Hrvatskog gimnastičkog saveza Marijo Možnik.